Jack London

**Jack London** (født **John Griffith Chaney** 12. januar 1876 i San Francisco i California i USA, død 22. november 1916 i Glen Ellen i Sonoma County i California) var en amerikansk forfatter. Han var i ungdommen innom flere yrker, bl.a. sjømann og som gullgraver i Klondyke i 1897. Opplevelsene som sjømann og som gullgraver gav ham bakgrunn for flere av bøkene han skrev. Han var også selv landstryker i USA en tid. Opplevelsene fra dette er skildret i boka *Landstrykerliv*.

## Liv og virke
### Bakgrunn
London var sønn av Flora Wellman (1843–1922), som var en ugift kvinne av god borgerlig bakgrunn. Det er usikkert hvem som var hans far, men mye tyder på at det var filosofen, astrologen og vandrepredikanten William Henry Chaney (1821–1903), kalt *professoren*.

Avisen ''San Francisco Chronicle'' skrev 4.&nbsp;juni 1875 at Chaney under dramatiske omstendigheter hadde jaget Flora Wellmann på dør, fordi hun ikke hadde gått med på en abort. Deretter forsøkte hun å begå selvmord med en overdose opium og skjøt seg – i kinnet – men overlevde. 

Den 12.&nbsp;januar 1876 fødte Flora Wellman en sønn som hun ga navnet John. Ettersom Flora var sykelig, var det stort sett den tidligere slaven Virginia Prentiss som tok seg av gutten, og nærmest ble hans fostermor. Den 7.&nbsp;september 1876 giftet Flora Wellman seg med en krigsveteran fra Pennsylvania; tømmermannen, forretningsmannen og bonden John London. Han drev blant annet med salg av symaskiner. Ekteparet flyttet over til Oakland, der John London åpnet en kolonialbutikk. Familien flyttet en del rundt i området rundt San Francisco Bay. I 1886 flyttet de tilbake til Oakland. John London var da så godt som invalid, og det var opp til Flora og sønnen å forsørge familien. I tenårene begynte gutten å kalle seg Jack.

Begge hans «mødre» skulle overleve Jack London, og bodde mot slutten sammen i felles hushold.

### Tidlige beskjeftigelser
Jack London forsøkte seg i sin ungdom på en rekke yrker, blant annet avisbud, havnearbeider, cowboy og gullgraver. Han gikk også på loffen rundt i USA og Canada og tilbragte dessuten en god del tid på Hawaii. Som nittenåring vendte han tilbake til Oakland og begynte på high school. 

Under den russisk-japanske krig 1904–1905 var han korrespondent for Hearst-pressen.  

Jack London giftet seg to ganger, først med Bess Maddern i april 1900, og så med Charmian Kittredge i 1905, bare én dag etter at han hadde skilt seg fra Maddern.

### Forfatter
Han hadde selv vært landstryker, sjømann og gullgraver innen han ble forfatter, og mange av hans bøker utspiller seg i villmarken eller på havet. Hans mest kjente roman er *[[The Call of the Wild (roman)|The Call of the Wild]]* fra 1903, som handler om en hund som mot sin vilje blir fraktet vekk fra solrike Santa Clara Valley i California og blir trekkhund i et hundespann i Klondike. London var generelt sterkt opptatt av dyrevelferd. London var en av de første forfatterne som innledet et nært samarbeid med filmskapere i Hollywood. I 1923 kom en film basert på ''The Call of the Wild''.

Andre kjente bøker er *The Sea Wolf* som handler om en hardfør selfanger, og *[[Martin Eden]]* som er en selvbiografisk roman.

Han er også kjent for sine sosialistiske holdninger, som han fikk etter å ha lest ''Det kommunistiske manifest''. Dette gir seg uttrykk blant annet i boken *The Iron Heel* fra 1907. 

Jack London var meget produktiv, og i løpet av sitt korte liv rakk han å skrive totalt 22 romaner og hundrevis av noveller. Som forfatter fikk han en enorm suksess. Forfatterskapet hans kan sies å ha to sider: dels fremmer han sterkt samfunnskritiske betraktninger, dels skildrer han villmarken. Det var villmarksskildringene som gjorde ham til en favoritt blant samtidige lesere.

Eldre kilder hevdet at Jack London var en fordrukken skjørtejeger som begikk selvmord med en overdose morfin; i nyere tid har blant annet biografen Clarice Stasz hevdet at dette var en myte, og at sannheten var at han var svært syk og tok for mye morfin ved et uhell.

Det har kommet én biografi om Jack London på norsk: *Sjømann til hest* av Irving Stone, Gyldendal, 1939.

## Bibliografi (utvalg)

### Romaner
Jack London skrev 22 romaner. Nesten alle er utgitt på norsk. I 1934 kom hans bøker for første gang på norsk, i en 12 binds serie på Gyldendal Norsk Forlag. Den var en suksess, og ble fulgt av en ny 12 binds serie i 1935-36 på samme forlag. Begge seriene ble gjenopptrykket i 1941-43. En ti binds serie med noveller kom ut i 1940-41, også den på Gyldendal. Allerede i 1950 var disse bøkene trykket i 1 million og 31 000 bind. Det gjør Jack London til en av de mest populære forfattere i Norge gjennom alle tider.

Novellesamlingen *En solens sønn* (*A Son of the Sun*) er en tematisk sammenbundet samling og kan også sees på som en roman, og den bruker å inngå i romanverkene til Jack London. 

Novellesamlingen *Smoke Bellew* har på norsk vært delt opp i *Hvor gullfeberen raser* og *Det store vidunder*. Hovedpersonene er de samme i hver novelle, og derfor har også disse to samlingene brukt å inngå i romanverkene til Jack London.

### Novellesamlinger, på engelsk
Jack London skrev over 200 noveller. Det ble gitt ut 16 novellesamlinger mens han levde, og senere kom det tre posthume samlinger. Nesten alle novellene er utgitt på norsk, men stort sett ikke i form av de originale novellesamlingene. Noen av novellesamlingene med tematisk enhet ble gitt ut sammen med romanene i verkutgaven på Gyldendal i 1934-35 Deretter ble det gitt ut en samling på ti bøker på Gyldendal i 1940-41 hvor novellene generelt var omstokket, og senere har diverse forlag gitt ut diverse novellesamlinger med stadig omstokket innhold, hvor det av og til har blitt inkludert ikke tidligere oversatte noveller. 

### Novellesamlinger, på norsk
Det har kommet et utall novellesamlinger av Jack London på norsk. De 13 første nedenfor overlapper ikke hverandre og dekker mesteparten av Jack Londons store produksjon. De påfølgende novellesamlingene er bare inkludert dersom de inneholder førstegangs oversettelser. 

### Sakprosa

London skrev dessuten tre skuespill, en del poesi, og en del sakprosa og flere noveller som ikke har blitt publisert i bokform og som ikke er oversatt til norsk.

## Referanser


## Eksterne lenker
* 
* 
* 
* 
*